LJUBLJANA - Prava drama dogodila se sinoć na nebu iznad Slovenije. Grom je udario je u avion "falkon", kojim je Ivica Dačić, prvi potpredsjednik Vlade Srbije i ministar spoljnih poslova krenuo za Ljubljanu.

Prisebnošću pilota, avion je bezbjedno prizemljen na ljubljanski aerodrom, a Dačić je nastavio put Bleda, gdje učestvuje na Strateškom forumu.

"Pilot je bio priseban. Nije bilo prijatno, ali su mi rekli da avion nije nigde probušen. Idemo dalje", kaže Ivica Dačić za "Novosti" poslije udara groma.

Sve se desilo oko 20.50, na nebu iznad Ljubljane. Avion je uletio u oluju. Inače, jako nevrijeme pogodilo je danas Sloveniju i Hrvatsku, gdje je u roku od samo dva sata zabilježeno više od 20.000 munja.

"Ne može nam niko ništa"

"Čula se manja eksplozija, video se bljesak. Ali, ne može nam niko ništa", rekao je Dačić za "Kurir".

Ovo nije prva krizna situacija sa avionom "falkon" Vlade Srbije. Krajem maja na nebu iznad Grčke pokvario se isti avion u kome se takođe nalazio Dačić i morao je hitno da sleti u Atinu i to u roku od 15 minuta.